 CRNA GORA

 SKUPŠTINA OPŠTINE NIKŠIĆ

 Broj:01-030-215/1

 Nikšić, 10.7. 2023. godine

 Z A P I S N I K

 Sa četrnaeste sjednice Skupštine opštine Nikšić, održane 30. 6. 2023. godine.

 Sjednica je održana u sali 1 Skupštine opštine Nikšić i počela je sa radom u 10:30 časova.

 Sjednicu je otvorio predsjednik Skupštine opštine Nikšić, Nemanja Vuković.

 Na osnovu evidencione liste, predsjednik Skupštine je konstatovao da, na početku sjednice, prisustvuje 30 odbornika od ukupno 41 odbornika i da postoji kvorum za rad i punovažno odlučivanje.

 Sjednici su prisustvovali odbornici: Rajko Albijanić, mr Marko Burić, Nikola Bezmarević, Nemanja Vuković, Zoran Vukićević, Anica Đurović, Ivan Zečević, Aleksa Kankaraš, Milutin Jovanović, Jadranka Koprivica, Stevan Kilibarda, mr Momo Koprivica, dr Nada Krivokapić, Arsenije Lalatović, Tatjana Knežević Perišić, Momčilo Manojlović, Momčilo Mićunović, Ksenija Milović, Vesna Miljanić, mr Boris Muratović, dr Aleksandar Mrvošević, Miodrag Nikolić, doc. dr Jasmina Nikčević, mr Anđela Peković, Rajko Perović, Slobodanka Roganović, Tamara Ćalasan, dr Mirko Varajić, Nikola Zirojević, Anđela Mijanović, Svetlana Tomić i Nikola Goranović.

 Odsustvo sa sjednice najavili su odbornici: Sonja Milatović, Kristina Šćepanović, Dejan Perović i Nikola Vukotić.

 Sjednici nijesu prisustvovali odbornici: Miodrag Davidović, Dragoljub Ilić, Milivoje Zarubica, Jelena Marković i Aleksandra Vujović.

 Pored odbornika, sjednici su prisustvovali: predsjednik Opštine Marko Kovačević, potpredsjednici Zoran Tomić i Mitar Goranović, glavna administratorka Biljana Vučurović, direktor Društva sa ograničenom odgovornošću „Vodovod i kanalizacija“ Željko Cicmil, direktorDruštva sa ograničenom odgovornošću „Komunalno“ Mileta Milatović, starješine organa lokalne uprave i predstavnici medija.

 Po pozivu, nije bilo nevladinih organizacija prijavljenih za učešće na sjednici Skupštine, putem instituta „slobodna stolica“.

 Saglasno članu 68 Poslovnika o radu Skupštine opštine Nikšić, predsjednik Skupštine dao je na izjašnjenje Zapisnik sa trinaeste sjednice Skupštine opštine Nikšić, održane 27. 4. 2023. godine.

 Skupština je sa 30 glasova "za", bez glasova "protiv" i bez "uzdržanih" glasova, usvojila

Z a p i s n i k

 Sa trinaeste sjednice Skupštine opštine Nikšić, održane 27. 4. 2023. godine, bez primjedbi

 Predsjednik Skupštine je dao potrebna objašnjenja o predloženom dnevnom redu sjednice Skupštine i pojasnio da je sjednicu Skupštine sazvao u skladu sa članom 58 Poslovnika o radu Skupštine, radi realizacije tema iz Programa rada Skupštine za 2023. godinu predviđenih za razmatranje u drugom kvartalu i donošenje jednog broja odluka iz imovinsko–pravnih odnosa, komunalne oblasti i saobraćaja.

 Podsjetio je da je u pripremi sjednice, održao sjednicu Kolegijuma na kojoj je dogovoren datum održavanja i dnevni red sjednice Skupštine.

Predsjednik Skupštine, Nemanja Vukovićje istakao da je sistem rada isti, da će se prvo voditi rasprava o svim tačkama dnevnog reda i da će se na kraju odbornici pojedinačno izjasniti o svakoj tački dnevnog reda. Imajući u vidu, da nije u skladu sa Poslovnikom o radu Skupštine, ali u duhu dobre saradnje na sjednici Kolegijuma, klubovi odbornika su se dogovorili, a odnosi se konkretno na izvjestioce, je da nakon uvodnog izlaganja, koje će trajati 15 minuta, svaki klub ima pravo po 15 minuta za diskusiju, s tim što najviše 3 odbornika mogu koristiti to vrijeme, zatim da nakon završene diskusije izvjestilac odmah odgovori odborniku, ili na kraju rasprave, odnosno da se da komentar na izlaganje, a nakon toga kada se završi rasprava ostavi vrijeme za završnu riječ.

 Saglasno Poslovniku prešlo se na utvrđivanje dnevnog reda sjednice Skupštine.

 Predsjednik Opštine, aktom broj 02-031-1717 od 29. 6. 2023. godine, dostavio je predlog za dopunu dnevnog reda sa obrazloženjem i predlogom akta, da se u dnevni red sjednice Skupštine uvrsti - Predlog programa podizanja spomen – obilježja u opštini Nikšić za 2023. godinu.

 Marko Perućica, rukovodilac Službe za saradnju, poslove predsjednika i informisanje je obrazložio dopunu predloženog dnevnog reda - Predlog programa podizanja spomen – obilježja u opštini Nikšić za 2023. godinu, da je saglasno čl. 118 i čl. 121 Poslovnika o radu Skupštine predlagač Odluke predložio da se u Dnevni red po hitnom postupku uvrsti u dnevni red- Predlog programa podizanja spomen – obilježja u opštini Nikšić za 2023. godinu. Takođe, da se po hitnom postupku mogu donijeti akti koji se tiču pitanja i za čije uređivanje postoji potreba. Ovim Programom u skladu sa Zakonom o spomen- obilježjima, utvrđuju se spomen- obilježja koja će se podići na teritoriji opštine Nikšić, vrsta, način podizanja spomen obilježja, opis i simboličko značenje kao i drugi elementi neophodni za sprovođenje programa. Imajući u vidu, rok za izgradnju spomen- obilježja koji je određen, za jun 2024. godine, to se i pristupilo donošenju ovog Programa. Programom će se trajno sačuvati sjećanja na ličnosti i na istorijske događaje.

 Komentar je dao Boris Muratovići smatra da materijal za dopunu Dnevnog reda, koji su dobili u toku sjednice nije u skladu sa propisima.

 Dodatno obrazloženjeza dopunupredloženog dnevnog reda dao je Marko Kovačević i istakao da je Program rađen u skladu sa zakonskom regulativom i da je od Ministarstva za kulturu i medije dobijena saglasnost na Predlog programa podizanja spomen – obilježja u opštini Nikšić za 2023. godinu. Program obuhvata podizanje spomen obilježja – izgradnjom spomenika Petru II Petroviću Njegošu, izgradnja spomenika u znak sjećanja na operaciju „Velveta“, davanjem naziva javnom objektu – ulici imenom Mehmeda Meše Selimović, davanjem naziva javnom objektu - ulici imenom Miloša Crnjanskog i davanjem naziva javnom objektu –ulici Jasenovačkih žrtava. Pojasnio je gdje se nalaze te ulice. Takođe, Savjet za davanje predloga naziva naselja, ulica i trgova prihvatio je da ove tri ulice dobiju naziv ulica u opštini Nikšić.

 Skupština je sa 19 glasova "za", usvojila predlog predsjednika Opštineda se u dnevni red sjednice Skupštine, kao tačka dnevnog reda, uvrsti – Predlog programa podizanja spomen – obilježja u opštini Nikšić za 2023. godinu.

 Predsjednik Skupštine je predložio da se Predlog programa podizanja spomen – obilježja u opštini Nikšić za 2023. godinu, razmatra kao VIII tačka dnevnog reda.

 Predlagač materijala, koji su predmet dnevnog reda sjednice, je predsjednik Opštine.

 Skupština je sa 30 glasova "za", bez glasova "protiv" i bez "uzdržanih" glasova, utvrdila sljedeći

D n e v n i r e d

1. Predlog odluke o Završnom računu Budžeta opštine Nikšić za 2022. godinu;
2. Predlog odluke o davanju saglasnosti za kupovinu nepokretnosti radi nastavka rekonstrukcije Bulevara 13 jul;
3. Predlog odluke o davanju saglasnosti za kupovinu nepokretnosti za potrebe rekonstrukcije Školske ulice u Kličevu;
4. Predlog odluke o davanju na korišćenje dijela poslovnog prostora koji se nalazi u objektu Radničkog univerziteta na Bulevaru Vuka Mićunovića, Javnom preduzeću „Radio i Televiziji Crne Gore“;
5. Predlog odluke o izmjeni Odluke o davanju u zakup zemljišta putem prikupljanja ponuda radi postavljanja privremenih objekata u skladu sa Odlukom o donošenju programa privremenih objekata na teritoriji Opštine Nikšić;
6. Predlog odluke o izmjenama Odluke o regulaciji saobraćaja na teritoriji Opštine Nikšić;
7. Predlog odluke o uspostavljanju saradnje između opštine Nikšić i grada Trebinja;
8. Predlog programa podizanja spomen – obilježja u opštini Nikšić za 2023.godinu;
9. Izvještaj o stanju imovine opštine Nikšić za 2022. godinu;
10. Izvještaj o radu sa finansijskim izvještajem Društva sa ograničenom odgovornošću „Vodovod i kanalizacija“ Nikšić za 2022. godinu, sa Predlogom ocjena i zaključaka;
11. Izvještaj o radu sa finansijskim izvještajem Društva sa ograničenom odgovornošću “Komunalno” Nikšić za 2022. godinu, sa Predlogom ocjena i zaključaka;
12. Informacija o stanju i aktivnostima na ostvarivanju potreba i interesa građana u mjesnim zajednicama na teritoriji opštine Nikšić za 2022. godinu, sa Predlogom ocjena i zaključaka;
13. Informacija o ostvarivanju socijalne politike u opštini Nikšić za 2022. godinu, sa Predlogom ocjene i zaključaka;
14. Izbor i imenovanja.

 Materijale za predloženi dnevni red sjednice Skupštine, osim tačaka II, III, IV, V i VII, razmatrao je i prihvatio Savjet za razvoj i zaštitu lokalne samouprave.

**I**

 Predlog odluke o Završnom računu Budžeta opštine Nikšić za 2022. godinu

 Predsjednik Skupštine podsjetio je da su nadležna radna tijela Skupštine Odbor za Statut i propise i Odbor za finansije, privredu i razvoj, prihvatili Predlog odluke o Završnom računu Budžeta opštine Nikšić za 2022. godinui predložili Skupštini da isti usvoji.

 Za izvjestioca povodom ove tačke dnevnog reda, određen je Zoran Šoškić, sekretar Sekretarijata za finansije, razvoj i preduzetništvo

 Uvodno izlaganje podnio je Zoran Šoškić.

 U pretresu su učestvovali: Boris Muratović, Nikola Goranović, Marko Kovačević, Rajko Albijanić, Rajko Perović, Nemanja Vuković, Arsenije Lalatović, Aleksa Kankaraš i Nikola Bezmarević.

Boris Muratović je istakao da je od 2016 - 2020. godine izgrađeno 145 stambenih jedinica, a da nova lokalna vlast nije ni jednu**,** pitao je - šta je sa izgradnjom Filološkog fakulteta, šta je sa novim Vatrogasnim domom, u kojoj je fazi izgradnja fabrike na Grahovu, koliko je adaptirano ravnih krovova, zašto je u gradu rekordan broj divljih deponija. U centru grada imamo rupe na asfaltu, za novu led rasvjetu uloženo je 9,5 miliona, a nemamo adekvatno osvjetljenje u gradu, konkretno u ul. V proleterska, dio Bulevara 13. Jul. i sl. Takođe, osvrnuo se na stavke – izvršenje Kapitalnog budžeta od 41% u odnosu na plan ili 2 miliona eura rebalansom planiranim 6,5 miliona eura. Podsjetio je da je Klub odbornika Evropski tim za Nikšić, predložio nekoliko odličnih amandmana koji su odbijeni uz obrazloženje da nije vrijeme za to i da nema novca. Smatra, da novca ima jer prenosimo skoro 7 miliona. Mogli smo imati i print stazu oko Trebjese, Gradski park u novom ruhu, neke nove manifestacije. Programom socijalnog stanovanja “Nikšić je moja adresa“, obezbijedilo bi se osjetljivim kategorijama društva da kupe i sebi obezbijede krov nad glavom i na taj način bi se spriječilo iseljavanje iz našeg grada.

 Istakao je da je tekuća budžetska rezerva prekoračena za gotovo 30 000 eura. Služba za saradnju, poslove predsjednika i informisanje je imala prekoračenja u stavkama: ostale naknade, isplate, ugovori o djelu, u odnosu na plan prekoračeno je 130 000 eura, troškovi reprezentacije usluga, hrane i pića prekoračeni su za oko 9 hiljada eura. Ostali troškovi koji nijesu dodatno objašnjeni za 40 000 eura su prekoračeni.

 Smatra, da je potrebno više znanja, više kooperativnosti, manje sujete i vjeruje da bi sljedeći dokument bio kvalitetniji, jer za sada ne vidi nešto vrijedno pohvale. Naglasio je, da će naravno Klub odbornika Evropski tim za Nikšić na osnovu svega navedenog glasati protiv ove odluke i izrazio je očekivanja da će se lokalna uprava konsolidovati i početi nešto da radi, jer je ovakvo stanje u gradu, pored sve većih globalnih izazova i inflacije neodrživ.

Nikola Goranovićje istakao da što se tiče finansija opštine Nikšić, 7 milona eura na računu, predstavlja odgovornost lokalne samouprave prema građanima, dakle taj novac se neće koristiti u predizborne svrhe kao što je prethodna vlast radila i ostavila svega 1,5 milion u kasi. Naglasio je da neke planirane investicije nijesu ušle u fazu izrade, da je poznato zbog kojih okolnosti nijesu mogle da se izvedu, u svakom slučaju znamo da su investicije koje prethodne godine nijesu mogle biti izvedene već sada su u fazi izrade, da su raspisani brojni tenderi i da će se one svakako do kraja godine i u narednom periodu realizovati.

 Komentar je dao Boris Muratovićipojasnio da što se tiče da je prethodna vlast u preizbornoj kampanji na prethodnim izborima radila više, ne vidi šta se tu dodatno radilo nesvojstveno nekom vanizbornom periodu. Istakao je, da je prethodna vlast obezbijedila 2 miliona eura, koja treba da se naplate od Elektroprivrede na osnovu koncesija od vodnih potencijala, a koja nijesu imali ranije, obezbijeđeni su veći prihodi na poreze nepokretnosti. Smatra, da je trebalo da se uvaže amandmani o kojima se pričalo i tada je rečeno da nema novca za to, ukupno je bilo potrebno za te amandmane 500 000 eura, a prenosimo 7 miliona eura. Naglasio je, da bi smo sada obezbijedili mladim bračnim parovima, osobama sa hendikepom, samohranim roditeljima, povoljnije uslove za kupovinu stanova.

Nikola Goranović jepodsjetio na dio kada je u pitanju predizborno izvođenje radova, da je prethodna vlast potrošila enormna sredstva na asfaltiranje gradskog područja da je ostavljen 1,5 milion eura u Budžetu. Mišljenja je da nije odgovorno ostaviti toliko sredstava na računu i da je za operativne poslove potrebno mnogo više novca, makar 3 do 4 miliona eura, kako bi Opština mogla normalno da funkcioniše. Istakao je da Opština izvodi infrastrukture radove tokom cijele godine. Lokalna samouprava zna pravi način kako treba djelovati i odgovorno opredjeljivati sredstva iz Budžeta.

Marko Kovačević je naglasio da će se rad lokalne samouprave ocijeniti na lokalnim izborima koji slijede. Kada je nova vlast došla zatekla je u kasi 1,5 milion, a sada se vidi da je svake godine u Budžetu više sredstava, odnosno 7 miliona eura je na računu, a kada budu lokalni izbori vidjeće se koliko će stanje biti, da li će biti manje ili veće od 1,5 miliona eura i nakon toga po tom pitanju treba razgovarati. Što se tiče projekata, ostaje građanima da oni sami procijene da li se u Nikšiću radi ili ne radi, već se pomenula ulica u Rudom Polju koja treba da dobije naziv ulica Jasenovačkih žrtava, a koja se ovih dana završava, što znači da se svakog dana ponešto radi, s obzirom na objektivne probleme na koje se nailazi. Što se tiče rasvjete, već je objašnjeno, da sijalice koštaju 0 eura. Račun za maj ove godine pokazuje da je manji u odnosu na maj prethodne godine, a kada se investicije završe, do kraja će biti još manji. Urađeno je preko 50 km putne infrastrukture, do kraja mandata će biti i preko 70 km sa sredstvima iz Budžeta Opštine i Državnog budžeta. Pojasnio je da kada se uporedi 30 godina sa 2 godine, mora se priznati da to nijesu uporedive kategorije i da je prethodna vlast imala mnogo više vremena na neke stvari da se urede, da se neka pitanja riješe i da se vodi računa o tome da li se Nikšić iseljava ili ne. Izrazio je očekivanja i želju da se građani ne iseljavaju i da ostanu u Nikšiću. Primijetio je na primjer da su u Gradskom parku na novom igralištu svake večeri svi sadržaji popunjeni, da su građani, a prvenstveno djeca zadovoljni i mišljenja je da zajednički može da se doprinijese da se i dalje ide putem napretka i to je ono čime će se lokalna samouprava rukovoditi.

 Boris Muratović je naglasio da kada se upoređuje 1,5 milion koji je ostavila prethodna vlast u kasi i sadašnjih 7 miliona eura, da je već jedan dio objasnio, odnosno, da je prethodna vlast 2 miliona eura obezbijedila, koja je trebalo da se naplati od Elektroprivrede za vodne potencijale. Ukoliko je naplaćeno, zato smatra da je dobro da se sarađuje. Izrazio je zapažanje da se prisvajaju neki projekti koje je završila Elektroprivreda kao što je Park na Krupcu, a dogovorena je investicija sa Elektroprivredom još dok je bila prethodna samouprava, što se tiče prenosa tih sredstava, moguće je da se radi i predložio je da kada bude na dnevnom redu Predlog Budžeta za narednu godinu ipak bi trebalo da se sasluša i opozicija jer i ona ima šta da ponudi.

 Što se tiče igrališta u gradskom parku, uputio je apel nadležnom organu da se po pitanju nadgledanja parka zaposli, čuvar ili postavi video nadzor kako se ne bi uništavali sadržaji u koje je uloženo 70 000 eura. Takođe, predložio je da se igralište koje je pomjereno postavi u Staroj varoši, da se ne skladišti i da stoji, nego da se djeci da na korišćenje. Što se tiče samih projekata, da nijesu enormno poskupjeli proizvodi potrebni za asfaltiranje za izgradnju, nama Budžet ne bi bio ni ovo 41% izvršenja, a znamo da su ti iznosi gotovo skuplji 30 - 40% nego što su bili u prethodnim godinama, treba da se asfaltiraju rupe u centru grada jer je ovo stanje nedopustivo, šalje se ružna slika o gradu turistima koji dolaze da posjete naš grad. Dobro bi bilo da se napravi neki avanturistički park, stadion i da se zaokruži cjelina oko Trebjese.

Marko Kovačevićjeistakao je da je pokrenut postupak za premještanje igrališta u Staroj Varoši, tako da će to biti završeno i drago mu je što se razmišlja u istom pravcu. Naglasio je, da treba da se afirmišu vrijednosti koje su zajedničke. Ove godine je bila proslava Dana nezavisnosti na Trgu Slobode, naredne godine će se i Opština uključiti u organizaciju da na neki način pomogne. Lokalna samouprava neće raditi ništa protiv zakonito, kao i što do sada nije radila, ali treba da uvažimo jedni druge.

 Boris Muratović je odgovorio predsjedniku Opštine da treba da bude predsjednik Opštine svih građana. Smatra da DPS-u kao najačoj partiji pripada da pozove na pomirenje jer tako se jedino može ići naprijed.

 Rajko Albijanić seosvrnuo se na komentar Borisa Muratovića u vezi podnošenja amandmana Kluba odbornika Evropski tim Nikšić na Predlog odluke o Budžetu Opštine Nikšić, a koji nijesu prihvaćeni. Naglasio je, da je Demokratska partija socijalista bila dugo vremena na vlasti, 30 godina na državnom i na lokalnom nivou, a kao što se zna malo se uradilo, imajući u vidu propala preduzeća, objekte, ulice i sl. Napomenuo je, da ne može da se zaboravi da je DPS koja je bila na vlasti, ostavila dug Opštini 33 miliona eura, da je od 18 miliona nemoguće naplatiti jer su zastarjeli dugovi, a odnosi se na porez na nepokretnost gdje se taj dug ne može naplatiti.

Boris Muratović je naglasio da DPS kao odgovorna vlast radi sistemski pa je zato rekonstruisan Trg Slobode, Dom revolucije, zaobilaznice, nova zgrada RTNK, Nikšičko Pozorište, Tehnopolis, omladinski projekti, program za zapošljavanje i sl.

Rajko Perović je istakao da je Budžet tačan i precizan. Naglasio je da je Budžet zakon, i da ne bi trebalo da ima prekoračenja, ali ima potrošačkih jedinica koje su ga prekoračile za 60% . Rađen je rebalans u novembru mjesecu, gdje se dodalo Kapitalnom budžetu 2 miliona eura. Smatra, da je problem Agencija za projektovanje i planiranje, koja nema projekata, a Opština izdvaja za nju 490 000 eura. Agencija bi trebala da sa projektima i planovima doprinosi prihodima u Budžetu, a ne da se finansira iz Budžeta. Naglasio je da je 115 hiljada objekata spremno za legalizaciju ali ni jedna Agencija se ne javlja na oglas. Da je uradila reviziju 100 projekata zaradila bi 350 000 eura. Znači 5% od ukupnog Budžeta troši jedna služba koja rapidno raste sa 600 000 na 1milion 111 hiljada.

 Takođe, istakao je da se gasi rasvjeta u 4h, što znači da je skraćeno vrijeme rasvjete za 56 minuta u odnosu na prošlu godinu. Postojeća rasvjeta nije dovoljna, na primjer pored Pozorišta nema dovoljno stubnih mjesta. Pohvalio je postavljanje stubnih mjesta u ulici Borislava Pekića. Postavio je pitanje šta je sa obećanjem da će gornji dio Dragove Luke i Župa dobiti vodovod i šta je sa deponijom. Smatra, da se nije ništa uradilo po pitanju deponije, a obećanja su bila da će prvo biti ona riješena.

 Mišljenja je da ima pomaka, 3 miliona je naplaćeno od poreza na nepokretnosti, i sugerisao je na nadležni organ da bi trebao iznos na računu staviti na preglednije mjesto, kako bi starija populacija mogla bolje da vidi. Kada se govori o Kapitalnom budžetu kilometar jednog asfalta je koštao 33 hiljade eura 2020. godine, kilometar asfalta za prošlu godinu koštao je u prosjeku 86 hiljada - 92 hiljade eura, što znači da je samo po tome skuplje više od 140% pa kada se izračuna, ovo izvršenje ne bi bilo ni 17%, realno u odnosu na 2020. godinu. Smatra, da treba imati kriznog menadžera, da procijeni u perodu kada je najveći nalet skoka cijena energenata, da li treba raditi asfaltiranje, ili ne, mišljenja je naravno da je trebalo da se odloži za neko povoljnije vrijeme. Budući da su u blagom padu cijene energenata i da se odložilo asfaltiranje za samo tri mjeseca dobili bi 5,6 kilometara u ruralnim mjestima.

 Pitao je zašto se ne prošire kapaciteti Dnevnog centra za djecu sa posebnim potrebama i invaliditetom, imajući u vidu, da je na žalost sve veći broj te djece. Prethodna vlast je izgradila Dnevni centar koji je u to vrijeme zadovoljavao potrebama. DPS pruža ruku ozdravljenja grada, svi razvojni projekti koji budu tema na sjednicama Skupštine, imaće podršku od svih članova DPS-a.

 Nemanja Vukovićje istakao da što se tiče Završnog računa odraz je domaćinskog poslovanja, i da je realno prikazan. U strukturi duga od 33 miliona eura ne čini samo kreditno zaduženje, već i da ima 16 miliona poreskih dugovanja. Podsjetio je da je kada su došli na vlast u Budžetu naslijeđen 1,5 milon eura, da je u maju mjesecu 2021. godini na računu bilo 3,3 miliona eura i da je u maju 2022. godine na računu 6,4 miliona eura.

 Veliki projekti koji su finansirani u prethodnom periodu finansirani su dominantno iz Kapitalnog budžeta Države, protiv toga naglasio je da nema ništa, jer i sadašnja vlast određene projekte finansira iz Kapitalnog budžeta Države. Struktura Budžeta je nepovoljna za velike investicije i zato lokalna samouprava ne može biti odgovorna. Pojasnio je da je putna infrastruktura u lošem stanju, zato što se u Centru grada ulažu enormna sredstva za sanaciju, kao što je kvart između Njegoševe i Karađorđeve i mnogi drugi. Nije se ulagalo u prigradska naselja u vrijeme prethodne vlasti za razliku od ulaganja aktuelne vlasti. Saglasan je, da su cijene bile mnogo veće, da nije ni jedan metar asfalta urađen u vrijeme predsjedničkih i parlamentarnih izbora i da je odloženo asfaltiranje na seoskim područjima.

 Kapitalni projekti su realizovani u velikom procentu. U izvještaju se pominju hakerski napadi, dva mjeseca je paralisan sistem javnih nabavki, to je odložilo realizaciju projekata kao što je rekonstrukcija puta Nikšić- Kuside. Kada se govori o parku na Krupcu, koji nije finansirala Opština, naglasio je da nigdje nije rečeno da ga je finansirala Opština, rečeno je da je Opština finansirala Gradski park u saradnji sa Elektroprivredom, da je Opština kandidovala projekte za Kapitalni budžet i obezbijeđena su sredstva od Vlade za rekonstrukciju i izgradnju nove zgrade Radio televizije Nikšić. Takođe, podjetio je da je Park na Krupcu koji je finansirala Elektroprivreda bio sastavni dio programa Demokrata. Naravno, Opština će preuzeti poslove oko održavanja, obezbjeđenja parka, istakao je da je dobar predlog da se angažuje čuvar na igralištu u gradskom parku. Nije u skladu sa zakonskom regulativom postavljanje video nadzora na javnim mjestima. Po zvaničnoj statistici Monstata za 2 godine broj nezaposlenih smanjen je za 4 000, takođe, stvorene su pretpostavke za otvaranje još novih radnih mjesta.

 Takođe, dao je kratak osvrt na komentar vezano za Agenciju za planiranje i projektovanje. Agenciju je osnovala prethodna vlast, Agencija ima projekte. Ozbiljni projekti se završavaju i privode kraju koje će kandidovati za Kapitalni budžet i što je najvažnije obezbijeđena su sredstva.

 Što se tiče deponije lokalna samouprava se trudila da građanima pruži adekvatne informacije. Prvi put je da se lokalna vlast suočila sa problemom deponije i da je preuzela obavezu da ga riješi. Završen je tender od 400 000 eura za sanaciju deponije, više puta je deponija nasuta, nema požara na deponiji, kada se završi studija pristupiće se sanaciji deponije, alternativnu lokaciju odrediće nadležni organi lokalne uprave. Izrazio je očekivanja da ćemo imati ubrzo trajno rješenje deponije Mislov Do na zadovoljstvo svih građana.

 Istakao je da se ne može rad ove lokalne samouprave ocijeniti nezadovoljavajuće, nego već u odnosu na ono što je zatečeno i na ono što je urađeno za dvije godine i da će građani o tome dati ocijenu.

 Na komentar odbornika Rajka Perovića da je u maju mjesecu tekuće godine u selo Kamensko asfaltirano 1200 km puta, da je ulica kod Pivare sa puno rupa i da Deponiju nije otvorila prethodna vlast, Nemanja Vuković se prvo osvrnuo na infrastrukturni problem i istakao da usljed izuzetno loših vremenskih prilika u maju i u prvoj polovini juna, nijesu se mogle održavati zelene javne površine, niti asfaltirati i vršiti sanacije rupa na kolovozu. Kada su se poboljšale vremenske prilike, Radna jedinica Putevi počela je da uzvodi radove na sanaciji rupa, tako da će i te rupe na asfaltu biti sanirane. Kada se govori o deponiji tačno je da DPS nije otvorio deponiju, ali Ugovorom se obavezala prethodna vlast da deponiju za 5 godina zatvori, ona to nije uradila, što je ukazivalo da deponija nije bila u skladu sa zakonskom regulativom. Kada se bude rješavao problem otpada riješiće se na najsavremeniji način onako kako je to riješeno u najrazvijenijim zemljama EU. To su problemi svih nas, ali uvijek je dobro da se zna šta je uzrok i jasno je da se ovaj problem ne može riješiti i završiti za 2 godine. Napomenuo je da je dio sredstava obezbijeđen za Filološki fakultet, novi studentski dom i salu u zgradi Fakulteta za sport. Podsjetio je da lokalna vlast nije zatvorena za opozicione predloge, jedan amandman je prihvaćen i postao je sastavni dio odluke. Istakao je, da je odbornik u Skupštini opštine Nikšić koji je i poslanik u Skupštini Crne Gore Momo Koprivica, podnio amandman vezano za put Kamensko. Amandman je prihvaćen i obezbijeđena su sredstva u Kapitalnom Budžetu Države. Tender je raspisala Uprava za kapitalne investicije i došlo je do izvođenja radova ali ne sa namjerom 1. maja. t.g.

Arsenije Lalatović jenapomenuo, da će Klub odbornika Za budućnost Nikšića podržati Predlog Završnog računa. Iskoristio je priliku da izrazi zadovoljstvo i pohvali rad lokalne samouprave sa posebnim akcentom na rad sekretara Sekretarijara za finansije. To potkrepljuje stavka da je preko 6 miliona eura u lokalnoj kasi i ta činjenica dovoljno govori, a u isto vrijeme i obavezuje. Ako se vratimo analizi Budžeta, odnosno svim onim stvarima, dakle od stanja u trezoru kao i drugih izvještaja koji se tiču finansiranja novčanih tokova, neizmirenih obaveza, pozajmica i drugo, ovaj sveobuhvatni dokument iskazuje sve izvršene izdatke, primitke i sam po sebi pokazuje koliko je na kvalitetan način predstavljen. Kod Kapitalnog dijela Budžeta moraju se uzeti i drugi parametri i okolnosti koji su uticali na taj procenat. Takođe, kao rezultat posvećenosti rada lokalne samouprave je činjenica da se umjesto planiranih 25 miliona eura, dostiglo do 27 miliona eura i to je jedan u datim okolnostima solidan rezultat. Posmatrajući Budžet dolazimo do toga da dobijamo sredstva iz Egalizacionog fonda, iz sopstvenih prihoda i sredstva koja su prenesena iz Budžeta. Kada se posmatraju izvršenja da su sopstveni prihodi iz poreza na nepokretnost, prirezi, takse, naknade, naknade za korišćenje prirodnih dobara, vide se premašaji u odnosu na planirana sredstva. Takođe, veće su subvencije za poljoprivredne proizvođače, obezbijeđena su sredstva za Žensko preduzetništvo, prevoz đaka, sport, kulturu, kao i drugi transferi prema NVO i političkim partijama urađeno je u datim okolnostima koliko je moguće. Izrazio je očekivanja da će Budžet za 2023. godinu biti još bolji, i da će uspjeti i riješiti pitanje otpada u narednom peridu.

 Komentare su dali Aleksa Kankaraš i Rajko Perović.

Nikola Bezmarevićje postavio pitanje po kojim tačkama u Završnom računu je iskazana rezerva eksternog revizora prema izvještaju i zbog čega.

 Završno izlaganje podnio je Zoran Šoškić i pojasnio da je uočio niz nepravilnosti u prethodnom Završnom računu Budžeta, te nepravilnosti može i ova lokalna samouprava praviti jer je Budžet podložan različitim promjenama. Budžet može biti i objektivan, razvojan i politički motivisan, ono što je najbitnije, je da je sve objektivno i istinito prikazano, a to je i upravo i navela eksterna revizija i Državna revizorska institucija, da su svi pokazatelji, sve cifre, svi iznosi prikazani kako na prihodnoj tako i na rashodnoj strani objektivno. Potvrđeno je da je finansijski rezultat identičan sa njihovim. Knjiženo je sa jednog konta na drugi, ali to sve ostaje u Budžetu. Izmijenjene su nekolike stavke, tako da su uglavnom primjedbe bile vezane za to. Iskazana rezerva eksternog revizora prema izvještaju, upravo je posljedica rebalansa Budžeta, na šta je eksterni revizor pojasnio da je to bila tehnička greška. Umjesto na konto 463 koja je projektovana na 1 milion 100 hiljada eura, a ostvarenje je bilo značajno više u tom momentu, kada su radili promaklo je stručnom timu i sekretaru, to je bila stvar tehničke prirode, koja nije uticala na finansijski rezultat. Smatra, da su malo više projektovani kapitalni izdaci, međutim ti kapitalni izdaci su 2 miliona i 670 hiljada eura. Što se tiče preusmjeravanja sredstava nije napravljena nijedna greška, radilo se u skladu sa zakonskom regulativom, 10% se preusmjeravalo. Nikakve povrede propisa nije bilo.

 Skupština je prihvatila predlog predsjednika Skupštine da se za drugu, treću, četvrtu i petu tačku utvrđenog dnevnog reda podnese zajedničko uvodno izlaganje, vodi zajednička rasprava, a usvajanje materijala obavi pojedinačno.

 Prešlo se na razmatranje

**II, III, IV i V**

 Predlog odluke o davanju saglasnosti za kupovinu nepokretnosti radi nastavka rekonstrukcije Bulevara 13 jul

 Predlog odluke o davanju saglasnosti za kupovinu nepokretnosti za potrebe rekonstrukcije Školske ulice u Kličevu;

 Predlog odluke o davanju na korišćenje dijela poslovnog prostora koji se nalazi u objektu Radničkog univerziteta na Bulevaru Vuka Mićunovića, Javnom preduzeću „Radio i Televiziji Crne Gore“ i

 Predlog odluke o izmjeni Odluke o davanju u zakup zemljišta putem prikupljanja ponuda radi postavljanja privremenih objekata u skladu sa Odlukom o donošenju programa privremenih objekata na teritoriji opštine Nikšić

 Predsjednik Skupštine podsjetio je da su nadležna radna tijela Skupštine, u okviru svojih nadležnosti, Odbor za Statut i propise i Odbor za finansije, privredu i razvoj, prihvatili predloge odluka i predložili Skupštini da iste usvoji.

 Za izvjestioca povodom ove tačke dnevnog reda, određen je Radosav Urošević direktor Direkcije za imovinu

 Uvodno izlaganje podnio je Radosav Urošević.

 U pretresu su učestvovali, Tatjana Knežević Perišić i Radosav Urošević.

Tatjana Knežević Perišić postavila je pitanje - šta se uradilo sa prostorom od 74 m2 koji je, Odlukom koju je Skupština donijela, ustupljen Radio televiziji Crne Gore na korišćenje skoro 8 mjeseci. Dopisom, od 25. maja t.g. direktor Radio televizije Crna Gora obavještava predsjednika Opštine da odustaje od ovog prostora i iskazuje interesovanje za drugi prostor u okviru Javne ustanove Nikšičko Pozorište, za prostor u kojem je bila nekadašnja Baletska škola. Napomenula je da joj je jasno da je Baletska škola nepoželjna u Nikšiću, ali i poslije ovoliko vremena, da joj nije jasno, zašto. Podsjetila je da Nikšićko pozorište ima dvije baletske sale već 3 godine neiskorišćene, a sada ćemo imati tu Radio televiziju Crne Gore, više puta je pitala direktora Nikšićkog pozorišta na sjednicama Skupštine, zašto se ne raspiše tender za te dvije sale, a smatra da je trebala da to pitanje uputi predsjedniku Skupštine, iz razloga što je Skupština imenovala Upravni odbor Nišićkog pozorišta. Prostor od oko 153m2 koji uključuje manju i veću baletsku salu i jednu prostoriju i prateće prostore garderobu, kafeteriju, toalet i hodnik, RTCG traži sada veću salu koja ima specijalan pod, skupu podlogu koja je kupljena u Budimpešti, držači, ogledala, a adaptacija te dvije sale koštala je 40 hiljada eura. RTCG će taj prostor da adaptira, da bi se napravi studio, kako bi građani bili još bolje informisani, kao da nijesu bili dosad. Drugo, manja sala će nakon što se usvoji ova odluka takođe biti renovirana ili devastirana, jer će biti opredijeljena za kancelarije za scenografe, producente i kostimografe i tako će jedna lijepa priča iz našeg grada, priča o Baletskoj školi biti trajno okončana na radost onih koji nikada nijesu vidjeli ni vrijednost ni značaj ove škole. Naglasila je, da se borila za opstanak ove škole kao posebne umjetničke vrijednosti ovog grada, ali ljudi koji su u procesu odlučivanja okončaće svaku mogućnost da se ona ponovo vrati. Nakon dodjeljivanja prostora Radio-televiziji Crne Gore, na zahtjev nezakonito izabranog direktora Javnog servisa koji je pravosnažnom sudskom presudom trebao biti razriješen sa te pozicije, dao bi se legitimitet tzv. generalnom direktoru. Upozorila je da se ne da legitimitet i da se ne prihvati njegov zahtjev.

 Radosav Urošević je pojasnio da je zakonskom regulativom propisano da o raspolaganju imovinom odlučuje nadležni organ Opštine, a to je Skupština koja odlučuje o raspolaganju imovine. Što se tiče baletske škole Princeza Ksenija, Skupština nije nikada odlučivala o njihovom zahtjevu za davanje na korišćenje tih prostora, tako da je Baletska škola imala zaključen ugovor sa Nikšićkim Pozorištem, koji je istekao i nakon toga nije produžen. Što se tiče davanja u zakup RTCG zakonskom regulativom je propisano da ukoliko je potrebno Državi za ostvarenje javnog interesa, Opština će na zahtjev Države dati tu nepokretnost na korišćenje sa ili bez naknade.

**VI**

 Predlog odluke o izmjenama Odluke o regulaciji saobraćaja na teritoriji Opštine Nikšić

 Predsjednik Skupštine podsjetio je da su nadležna radna tijela Skupštine, u okviru svojih nadležnosti, Odbor za Statut i propise, Odbor za finansije, privredu i razvoj i Odbor za planiranje i uređenje i komunalno stambenu djelatnost, prihvatili Predlog odluke i predložili Skupštini da istu usvoji.

 Za izvjestioca povodom ove tačke dnevnog reda određen je Vidak Krtolica, sekretar Sekretarijata za komunalne poslove i saobraćaj.

 Uvodno izlaganje podnio je Vidak Krtolica.

 U pretresu je učestvovao, Nikola Zirojević.

 Nikola Zirojević je izrazio pohvale nadležnom organu na odgovornom radu vezano za regulaciju saobraćaja i na to što vode računa o bezbjednosti svih građana, posebno najmlađih, jer na žalost živimo u vremenu kada se ogroman broj života gubi u saobraćaju ne samo na magistralnim putevima, nego i u gradovima. Naglasio je, da će Odbornički klub SD-a podržati ovu odluku.

**VII**

 Predlog odluke o uspostavljanju saradnje između opštine Nikšić i grada Trebinja

 Predsjednik Skupštine podsjetio je da su nadležna radna tijela Skupštine, u okviru svojih nadležnosti, Odbor za Statut i propise i Odbor za međuopštinsku i međunarodnu saradnju, prihvatili Predlog odluke i predložili Skupštini da istu usvoji.

 Za izvjestioca povodom ove tačke dnevno reda određen je Marko Perućica, rukovodilac Službe za saradnju, poslove predsjednika i informisanje.

 Uvodno izlaganje podnio je Marko Perućica.

 U pretresu su učestvovali: Momčilo Mićunović, Marko Kovačević, Boris Muratović, Zoran Tomić i Arsenije Lalatović.

 Momčilo Mićunović je istakao da ova tema ima političku dimenziju. Što se tiče saradnje sa Trebinjem, naglasio je da je prethodna vlast imala razvijenu saradnju i da su uvijek za tu saradnju, ali neophodno bi bilo da se ta saradnja proširi i sa drugim gradovima, kao na primjer sa Vukovarom, Prizrenom i sl. odnosno, da ne bude samo zaokruživanje srpskog svijeta.

Marko Kovačević je napomenuo da je bio u saznanju da je saradnja sa Trebinjem ranije postojala kada je bila Jugoslavija ali da nijesu pronađeni spisi ni u jednom arhivu, tako da smo i na njihov zahtjev kao i na zahtjev Istočnog Sarajeva prihvatili saradnju.

 Boris Muratovićje saglasan sa diskusijom odbornika Momčila Mićunovića i sa tim da se pozivi za saradnju ne odbijaju i naglasio je da bi bilo dobro da se pokrene inicijativa za saradnju sa Dubrovnikom i Federalnim Sarajevom. Istakao je da bi bilo dobro da se izgradi kongresna sala, pa da se samiti, naučni skupovi dešavaju u Nikšiću, što bi doprinijelo široj saradnji sa ostalim gradovima.

Marko Kovačević jepojasnio da Projekat za kongresnu salu treba uskoro da bude završen, da će se raspisati tender i da su sredstva obezbijeđena amandmanom na državni Budžet, koji je podnijela Koalicija Za budućnost Nikšića, tako da će to biti jedan reprezentativan prostor upravo za događaje kao što su samiti, naučni skupovi i sl. Podsjetio je, da smo članica B 40 gradova Balkana, da Opština sarađuje sa Istanbulom, Splitom, tako da postoji dobra osnova da i Opština uputi inicijative za saradnju sa ostalim gradovima. Iz Portugala je dobijena ponuda o saradnji, koja će se realizovati u nekom periodu, imajući u vidu da se Portugal geografski daleko nalazi od Opštine Nikšić. Sugerisao je na tome da se uvijek može podnijeti inicijativa za saradnju ali sa obrazloženjem i da se zajednički riješava pitanje buduće saradnje sa gradovima.

 Zoran Tomićje na diskusiju odbornika Borisa Muratovića pojasnio da je na jednoj konferenciji vezano za nasilni ekstremizam koja je bila održana u Federalnom Sarajevu pokušao da stupi u kontakt sa zamjenicom gradonačelnice, ali nije uspio, što znači da ova lokalna smouprava nema nikakav problem da sarađuje i sa Federalnim Sarajevom.

Arsenije Lalatovićje istakao da saradnja sa drugim gradovima predstavlja zadovoljstvo i vjeruje da će ta saradnja biti sve veća.

 Saglasno Poslovniku o radu Skupštine potpredsjednik Skupštine je odredio pauzu od 13:30 do 14:15 minuta, kako bi nadležna radna tijela u okviru svojih nadležnosti Odbor za Statut i propise i Odbor za društvene djelatnosti održali sjednice i podnijeli Skupštini izvještaje za osmu tačku utvrđenog dnevnog reda .

 Skupština je nastavila sa radom u 14:15 minuta.

**VIII**

Predlog programa podizanja spomen – obilježja u opštini Nikšić za 2023. godinu

 Predsjednik Skupštine podsjetio je da su nadležna radna tijela u okviru svojih nadležnosti Odbor za Statut i propise i Odbor za društvene djelatnosti prihvatili, Predlog programa i predložili Skupštini da isti usvoji.

 Za izvjestioca povodom ove tačke dnevno reda određen je Marko Perućica, rukovodilac Službe za saradnju, poslove predsjednika i informisanje.

 Uvodno izlaganje podnio je Marko Perućica.

 U pretresu su učestvovali: Tatjana Knežević Perišić, Nemanja Vuković, Tamara Ćalasan, Nikola Zirojević, Boris Muratović, Marko Kovačević i Zoran Vukićević.

Tatjana Knežević Perišićje imala primjedbu na to što su odbornici dobili na početku sjednice ovaj materijal, a kako bi ga pročitali u pisanoj formi, prinuđeni su da pođu do obližnje fotokopirnice, pa je zamolila predsjednika Skupštine da se ubuduće materijal, a uključujući u to i Izvještaje nadležnih radnih tijela blagovremeno dostave.

 U Programu podizanja spomen-obilježja, izgradnja spomenika Petru II Petroviću Njegošu, u obrazloženju je napisano „da je Njegoš poštovan kao pjesnik i filozof, a napoznatiji je po svojoj epskoj poemi „Gorski vijenac“, koja se smatra za remek - djelo srpske i južnoslovenske književnosti“, smatra da nije istinito, nego je remek djelo crnogorske i južnoslovenske književnosti, evropske i svjetske književnosti. Upravo se poema Gorski vijenac od mnogih respektabilnih svrstala u rangu Ilijade, načinom kako je pisana i u kom vremenu je pisana. Poznati istorijski podatak je da je i tada rađen prevod Gorskog vijenca jer ga narod u Srbiji nije razumio i danas mnoge riječi starog crnogorskog jezika ne razumiju ni u Crnoj Gori, a kamoli u Srbiji, tako da je to remek-djelo crnogorske književnosti. Mišljenja je da ga crnogorski narod jedino razumije, odnosno šta je suštinski pjesnik htio da kaže. Zatim u dijelu obrazloženja koje se odnosilo na kanonizaciju Petra II Petrovića, umjesto toga trebalo je da se navede, da je Njegoš ostao upamćen po otvaranju prve škole u Crnoj Gori, da je afirmisao prve začetke vojske, da je kroz naplatu poreza od plemena gradio Državu. Smatra, da treba da se navedeni stavovi u obrazloženju prepisani sa jednog sajta iz Srbije izbrišu. Ukoliko se ne izvrše ove izmjene glasaće protiv ove odluke i poziva ostale odbornike koji dijele njeno mišljenje da glasaju isto.

Predsjednik Skupštine je proceduralno reagovao budući da je zbog dopune dnevnog reda sugestija i kritika upućena rukovodstvu Skupštine. Podsjetio je da Poslovnik predviđa mogućnost da se na samoj sjednici izvrši dopuna dnevnog reda. U ovom slučaju se radilo o kasnoj dostavi saglasnosti na Program od strane nadležnog ministarstva. Saglasnost je, dostavljena 29.06. 2023. godine, dan prije održavanja sjednice Skupštine i iz tih razloga predlog za dopunu dnevnog reda nije mogao biti upućen prije, već na samoj sjednici. Pojasnio je da nije imao namjeru da uvrijedi odbornicu Perišić, već da je sama odbornica konstatovala da nije najbolje upoznata sa Poslovnikom o radu Skupštine, a spočitava o radu radnih tijela i dostavljanju izvještaja na telefon. Podsjetio je da su neposredno prije nastavka sjednice Skupštine, dostavljena dva izvještaja nadležnih odbora, Odbora za Statut i propise i Odbora za društvene društvene djelatnosti, koji su zasijedali u pauzi sjednice Skupštine i razmatrali Predlog programa podizanja spomen- obilježja u opštini Nikšić za 2023. godinu. To je praksa koja je korišćena i u prethodnom periodu. Inače, što se tiče dostavljanja ostalih izvještaja radnih tijela, oni su dostavljeni istovremeno, prije sjednice Skupštine, nakon što su radna tijela završila sjednice. Ako je potrebno da se dogovor i ova praksa koja postoji već dvije godine promijene, lično je spreman da uvaži date predloge i sugestije odbornice. Smatra da nema mjesta za kritike.

Tamara Ćalasan, je ponosna što će ovaj saziv Skupštine izglasati ovu tačku dnevnog reda i samim tim podržati izgradnju spomenika Petru II Petroviću Njegošu. Pretpostavlja da će biti odbornika koji će, zbog obrazloženja, glasati „Protiv“.

Nikola Zirojević je komentarisao izlaganje odbornice Ćalasan i istakao da njena tvrdnja da, vjerovatno, neko neće glasati za podizanje spomenika Njegošu, zbog obrazloženja, apsolutno ne stoji.

Boris Muratović je pojasnio razloge za uzdržanost odbornika DPS-a prilikom glasanja za dopunu dnevnog reda sjednice Skupštine. Iskustvo, iz prethodnog perioda, kada se odlučivalo o izmjenama Statuta upućuje na oprez. Naglasio je da niko nije protiv podizanja spomenika Njegošu. Smatra da na spomeniku treba da bude ispisano samo Petar II Petrović Njegoš, bez drugih podataka. Takođe, naglasio je da su odbornici DPS-a saglasni i sa podizanjem spomen- obilježja Meši Selimoviću, Milošu Crnjanskom i Jasenovačkim žrtvama davanjem naziva novoformiranim ulicama i ulicama privremenog naziva, kao i sa podizanjem spomenika Operaciji „Velveta“. Pohvalio je novi način dostave materijala, jer je materijal stalno dostupan, ali je mišljenja da treba sagledati mogućnost da bude istovremeno dostavljen na ćirilici i latinici.

Predsjednik Skupštine je podsjetio na dogovor klubova odbornika da se materijal za sjednice Skupštine naizmjenično dostavlja na latinici ili ćirilici, odnosno da za jednu sjednica bude pripremljen na ćirilici, a za drugu na latinici. Pokušaće se, ako bude tehničkih mogućnosti, da materijal koji se objavljuje bude dvojezični.

Marko Kovačević je komentarisao izlaganje odbornika Muratovića i objasnio da će se u vezi izgradnje spomenika Njegošu formirati komisija koja će biti respektabilna i na osnovu čijeg će se rješenja pripremiti odluka, koju će razmatrati Skupština. Lično je za to da na spomeniku bude ispisano samo ime i prezime. Pozvao je sve da se uključe i prate aktivnosti komisije i istakao da je suština priče da postoji saglasnost da Njegošu treba podići spomenik u Nikšiću.

Nikolu Zirojeviću raduje priča predsjednika Opštine da Njegoš treba da bude ličnost koja spaja i na osnovu onoga što je čuo od predsjednika Opštine, odbornički klub SD-a će podržati Program.

Boris Muratović obavijestio je Skupštinu da će odbornici DPS-a podržati Program i glasati „za“ .

Nemanja Vuković je konstatovao da se pokušava iskonstruisati da Nacrt statuta nije sadržao termin „slava“. Isti je tekst u Nacrtu statuta i u Odluci o izmjeni Statuta „Slava -Dan zaštitnika Nikšića“. Klub odbornika Demokrata će podržati ovaj program, jer je Njegoš ličnost oko koje trebaju svi da se okupljaju i saglasan ja da se zajednički treba doći do rješenja koje će biti svima prihvatljivo i koje će svi podržati.

Pravo na odgovor koristio je Boris Muratović i naglasio da nije pokušao bilo što da iskonstruiše. Klub odbornika DPS-a je glasao za Nacrt statuta, jer se radilo o nacrtu koji je podložan promjenama i koji je stavljen na javnu raspravu. Dostavljene su primjedbe i sugestije na Nacrt, koje nijesu uvažene. Nije se došlo do predloga koji bi bio prihvatljiv za sve.

Zoran Vukićević je kratko pojasnio da je upoznao članove Odbora za društvene djelatnosti, čiji je predsjednik, sa dijelom obrazloženja Programa koji mu je zasmetao. Smatra da Njegoš treba da ima spomenik u Nikšiću i na sjednici Odbora nije glasao „protiv“, jer je zanemario tu jednu rečenicu, odnosno riječ koja mu je zasmetala u obrazloženju.

U završnoj riječi Marko Perućica se zahvalio na konstruktivnim diskusijama i napomenuo da je Program pisan na osnovu onoga što propisuje Zakon o spomen- obilježjima. Program je dostavljen nadležnom ministarstvu na saglasnost. Saglasnost Ministarstva kulture i medija je dostavljena dan prije sjednice Skupštine i to je razlog zašto su materijal i predlog za dopunu dnevnog reda kasnili. Raduje ga činjenica da će Nikšić dobiti ova 2 spomenika i 3 ulice.

**IX**

Izvještaj o stanju imovine opštine Nikšić za 2022. godinu

 Predsjednik Skupštine podsjetio je da su nadležna radna tijela u okviru svojih nadležnosti Odbor za Statut i propise i Odbor za planiranje i uređenje prostora i komunalno stambenu djelatnost, prihvatili Izvještaj i predložili Skupštini da isti usvoji.

 Za izvjestioca povodom ove tačke dnevno reda određen je Radosav Urošević, direktor Direkcije za imovinu.

 Uvodno izlaganje podnijo je Radosav Urošević.

 Pretresa nije bilo.

Na zahtjev Kluba odbornika Demokrate -Demos prešlo se na razmatranje **X**-te tačke dnevnog reda -Izvještaja o radu DOO Komunalno Nikšić za 2022. godinu.

 **X**

 Izvještaj o radu sa finansijskim izvještajem Društva sa ograničenom odgovornošću “Komunalno” Nikšić za 2022. godinu, sa Predlogom ocjena i zaključaka

 Predsjednik Skupštine podsjetio je da su nadležna radna tijela u okviru svojih nadležnosti Odbor za za finasnije, privredu i razvoj i Odbor za za planiranje i uređenje prostora i komunalno stambenu djelatnost, prihvatili Izvještaj i predložili Skupštini da isti usvoji.

 Za izvjestioca povodom ove tačke dnenog reda određen je Mileta Milatović, direktor Društva sa ograničenom odgovornošću „Komunalno“ Nikšić.

 Uvodno izlaganje podnio je Mileta Milatović.

 U pretresu su učestvovali: Rajko Perović, Boris Muratović, Nemanja Vuković i Mileta Milatović.

 Rajko Perović, u ime Kluba odbornika DPS-a, dao je kratak osvrt na rad Komunalog i naveo da gubitak ovog društva iznosi 78.854 E, ali da postoji jedan pozitivan trend koji treba da se nastavi – proširenje grobnih mjesta i prodaja pogrebne opreme. Ono što je loše je da Predzeće raspolaže sa 40-ak vozila, čija je starost, po vozilu, u prosjeku oko 19 godina, zajedno sa luksuznim i novokupljenim. Vozila iz čistoće koja se koriste, su u prosjeku stara oko 22,8 mjeseci. Postavlja se pitanje da li sa ovakvim vozilima Komunalno može uspješno obavljati osnovnu djelatnost, posebno u dijelu čistoće. Problem su i odštete koje se plaćaju za ujede pasa i azil za smještaj pasa lutalica. Pitao je šta raditi sa psima koji ujedu i proglase se za agresivne? Raduje ga činjenica da je dobijena upotrebna dozvola za azil za smještaj napuštenih životinja. Pitanje pijace, treba adekvatno riješiti u sinergiji Opštine- Sekretarijata za finansije -Sektora za poljoprivredu i Turističke organizacija. Mišljenja je da treba Pijacu vratiti poljoprivrednim proizvođačima da tu plasiraju svoje proizvode, posebno prodaju tradicionalnih proizvoda kao što su skorup iz mješine, domaća radinost i sl. Na taj način se čuva tradicija, pomažu poljoprivredni proizvođači i ekonomski valorizuje pijaca. Dao je primjedbu i na održavanje čistoće u gradu.

Boris Muratović je naglasio da je grad u katastrofalnom stanju što se tiče čistoće, koji je razlog za takvo stanje ne zna. Pohvalio je odvoz smeća iz Kličeva. Što se tiče pijace, saglasan je sa diskusijom odbornika Perovića po ovom pitanju.

Nemanja Vuković, u ime Kluba odbornika Demokrate - Demos, uputio je apel građanima Nikšića, da imaju više razumijevanja za ono što rade zaposleni u Komunalnom, s obzirom na površinu teritorije koju održavaju. Naime, ovi ljudi vrijedno rade i ulažu maksimum napora, u svakom momentu i mimo radnog vremena i tokom praznika i tokom noći, bez adekvatne naknade. Pitanje pijace treba riješiti. Neophodno je, izvršiti reorganizaciju pijace uz pomoć Sekretarijata za finansije u okviru kojeg je Odsjek za poljoprivredu, Sekretarijata za uređenje prostora i Sekretarijata za komunalne poslove i valorizovati pijacu, prvenstveno, zbog poljoprivrednih proizvođača. Insistirao je na potrebi uspostavljanja sistema -od proizvođača do potrošača, da kupac kupuje zdrave proizvode, a da poljoprivrednici imaju plasman svojih proizvoda. Pozvao je sugrađane da što češće kupuju na pijaci.

 Naglasio je da lokalna uprava, u saradnji sa menadžmentom društva, preduzima korake da riješi probleme u Komunalnom.

Pravo na repliku koristio je Boris Muratović, ističići da je kritike uputio menadžmentu Komunalnog, a ne zaposlenima. Postoji razumijevanje za rad zaposlenih i njihov rad sa zastarjelom mehanizacijom. Zahvalio se FORS MONTENEGRU na dosadašnjim donacijama gradu.

Nemanja Vuković je dopunio svoje obraćanje, jer je propustio da istakne da su svi zajedno da se unaprijedi rad Komunalnog.

Mileta Milatović, u završnom obraćanju, je odgovorio na pitanja učesnika u diskusiji. Istakao je da su, u odnosu na prije 3-4 godine, u centru grada, tri mega-marketa koji izbacuju velike količine smeća, u kasnim noćnim satima. Takođe, raste volumen Mislovog dola. Povećanje na godišnjem nivou su hiljade tona komunalnog otpada. Centar grada čisti svakodnevno, noćna smjena. Lično će se založiti za veću efikasnost u radu, ali apeluje na građane da ne bacaju smeće pored kontejnera i ne prave „divlje deponije“. Grad se ove godine, zbog bujne vegetacije kosi već treći put. U 2023. godini je eutanizirano 10-ak pasa.

 **XI**

 Izvještaj o radu sa finansijskim izvještajem Društva sa ograničenom odgovornošću „Vodovod i kanalizacija“ Nikšić za 2022. godinu, sa Predlogom ocjena i zaključaka

 Predsjednik Skupštine podsjetio je da su nadležna radna tijela u okviru svojih nadležnosti Odbor za finasnije, privredu i razvoj i Odbor za za planiranje i uređenje prostora i komunalno stambenu djelatnost, prihvatili Izvještaj i predložili Skupštini da isti usvoji.

 Za izvjestioca povodom ove tačke dnevno reda određen je Željko Cicmil, direktor Društva sa ograničenom odgovornošću „Vodovod i kanalizacija“ Nikšić.

 Uvodno izlaganje podnio je Željko Cicmil.

 U pretresu je učestvovao, Rajko Perović.

Rajko Perović je konstatovao da sugubitak i obaveze Vodovoda smanjeni u odnosu na prethodnu godinu. Posebno je pohvalio uštede na gorivu i zaradama. Imajući u vidu navedeno, Klub odbornika DPS-a neće biti protiv Izvještaja. Propusta još ima. Uporedio je Završni račun Budžeta i Izvještaj i konstatovao da plan za atmosfersku kanalizaciju nije realizovan. Trebalo je sredstva za te namjene da Vodovod povuče iz Budžeta. Naglasio je da je od seoskih vodovoda najveći problem sa vodovodom u Župi i da samoinicijativno zatvaranje ventila na vodovodnoj mreži od strane pojedinaca treba procesuirati, kao i ugraditi vodomjere. Pitao je kad će Bistrička 2, Humci i Rubeža dobiti vodu, koliko je krivičnih prijava procesuirao Vodovod protiv NN lica i kada će se riješiti pitanje ugradnje vodomjera u Župi ?

U završnoj riječi Željko Cicmil je odgovorio na pitanja odbornika Perovića i istakao da za župski vodovod postoji urađen projekat na osnovu kojeg je i izgrađen vodovod. Taj projekat ne odgovara stvarnom stanju. Uočeno je, od strane Vodovoda, da tamo nijesu ugrađeni neophodni ventili, kao i u centru Župe bazen, koji po studiji izvodljivosti, treba da bude završen do kraja 2024. godine, sa 300 novih kubika vode. Na samom izvorištu treba novih korekcija. Kada se te tehničke stvari pripreme, vrlo lako je ustanoviti nelegalne priključke. Problem nelegalne potrošnje vode je prisutan već dugi niz godina. Tokom 2022. godine procesuirano je 10-ak lica, na osnovu Odluke o vodovodu i kanalizaciji i naplaćena potraživanja zbog nelegalne potrošnje vode. Opština je pomogla Vodovod, pa je taj iznos u 2022. godini veći 81%. Što se tiče Dragove Luke, iskopan je temelj za novu kućicu. Plan je da se vodovod završi u 2023. godini i taj plan će biti realizovan.

 **XII**

 Informacija o stanju i aktivnostima na ostvarivanju potreba i interesa građana u mjesnim zajednicama na teritoriji opštine Nikšić za 2022. godinu, sa Predlogom ocjena i zaključaka

 Predsjednik Skupštine podsjetio je da su nadležna radna tijela u okviru svojih nadležnosti Odbor za finasnije, privredu i razvoj i Odbor za planiranje i uređenje prostora i komunalno stambenu djelatnost prihvatili, Informaciju i predložili Skupštini da istu usvoji.

 Za izvjestioca povodom ove tačke dnenog reda određen Vidak Krtolica, sekretar Sekretarijata za komunalne poslove i saobraćaj.

 Uvodno izlaganje podnio je Vidak Krtolica.

 U pretresu su učestvovali: Boris Muratović, Nikola Bezmarević, Nemanja Vuković i Vidak Krtolica.

Borisu Muratoviću je ESKO model ulične rasvjete inspirativan. Smatra da je simptomatično to što se nakon završetka projekta uoči da negdje nema osvetljenja pa se ad hoc postavlja. Pitao je da li naknadni radovi spadaju u 9,5 miliona ili se dodatno plaća to postavljanje? Što se tiče uštede, Opština se obavezala da nakon završetka svih radova plaća 18 godina po 41.000 E mjesečno. Ako se sabere ovo i mjesečne obaveze prema Distribuciji 29.000 E iznos je oko 70. 000 E. Ranije je najviši račun bio 45.000 E. Konstatovao je da to nije ušteda.

Nikola Bezmarević je istakao da se radi o opširnom materijalu. Smatra da potrebe i interesi građana u mjesnim zajednicama trebali bi biti prepoznati kroz kapitalni budžet, kao glavni izvor sredstava za unapređenje uslova života lokalne zajednice. Potrebno je da se planirane stavke Budžeta realizuju. Realizacija kapitalnog budžeta na nivou od oko 40% planiranog upućuje na zaključak da je teško da je lokalna uprava bila uspješna u ovoj oblasti. Informacija sačinjena na ovakav način ne daje nikakvu informaciju, osim nabrajanja urađenog, bez mogućnosti sagledavanja šta su bili prioriteti i kolika je vrijednost uložena u pojedine mjesne zajednice, kao ni šta nije realizovano i iz kojih razloga. Ubuduće je potrebno jasno definisati kriterijume na osnovu kojih se konkretni zahtjevi realizuju, a da se kroz izvještavanje obezbijedi sistematika urađenog sa iznosima utrošenih sredstava, kao i obrazloženje za nerealizovane zahtjeve. Najbolji sud o svemu daju građani mjesnih zajednica, a njihove izjave upućuje na neposvećenost ove lokalne uprave za ulaganje u razvoj mjesnih zajednica. Kokretno, u MZ Župa nijesu realizovani najprioritetniji projekti-rekonstrukcija puta od Liverovića do Morakova i pitanje vodosnabdijevanja.

Nemanja Vuković je saglasan sa konstatacijom da je ova tema značajna i zaslužuje veću pažnju. Međutim, način koncipiranja dnevnog reda je u skladu sa Poslovnikom o radu Skupštine. Informacije su uvijek pri samom kraju dnevnog reda.

Vidak Krtolica je u odgovoru odborniku Muratoviću naglasio da je Opština godišnje izdvajala za električnu energiju oko 650.000 E za račune EPCG. Za održavanje izdvajalo se još oko 150.000 do 200.000 E(sijalice, stubovi..). Elaboratom, kad se realizuje projekat, firma koja je dobila tender je garantovala da će računi biti ispod 150.000 E, nema održavanja, održavanje pada na teret firme. Što se tiče puteva kroz Župu, Liverovići -Morakovo projekat je pri kraju, najduže za mjesec dana će biti završen. Sredstva su obezbijeđena i očekuje da se ove godine uradi bar 1km puta. Uporedo se radi i Pusta strana.

**XIII**

 Informacija o ostvarivanju socijalne politike u opštini Nikšić za 2022. godinu, sa Predlogom ocjene i zaključaka

 Predsjednik Skupštine podsjetio je da su nadležna radna tijela u okviru svojih nadležnosti Odbor za finasnije, privredu i razvoj i Odbor za društvene djelatnosti prihvatili, Informaciju i predložili Skupštini da istu usvoji.

 Za izvjestioca povodom ove tačke dnenog reda određena je Tatjana Bjeletić, rukovoditeljka odjeljenja za socijalnu i dječju zaštitu u Sekretarijatu za kulturu, sport, mlade i socijalno staranje.

 Uvodno izlaganje podnijela je Tatjana Bjeletić.

 U pretresu je učestvovao, Zoran Vukićević.

Zoran Vukićević je pohvalio Informaciju kao perfektnu i obimnu. Ono što je zapazio, u svim informacijama do sada, je pokušaj da se napravi štednja, što u oblasti socijalne politike nije dobro. I sada su iznosi za tuđu pomoć i njegu izuzetno niski. Smeta mu priča o 6 miliona viška. Opština nije institucija koja treba da štedi, već da troši pare gdje treba. Višak novčanih sredstava, a 50-ak djece čeka na smještaj u Dnevnom centu. Bolje je bilo ta sredstva usmjeriti na proširenje kapaciteta Centra ili izgradnju zgrade za penzionere. Potrebne su izmjene Zakona, kako bi se izdvojila veća sredstva za socijalne potrebe i proširile usluge u ovoj oblasti.

**XIV**

 Izbor i imenovanja.

 U okviru ove tačke dnevnog reda bilo je predviđeno imenovanje Žirija za dodjelu Nagrade oslobođenja Nikšića za 2023. godinu, imenovanje Komisije za Studentsku nagradu opštine Nikšić za 2023. godinu, razrješenje i imenovanje članice Odbora za društvene djelatnosti i razrješenje i imenovanje članice Savjeta za davanje predloga naziva naselja, ulica i trgova.

Predsjednik Skupštine podsjetio je da je Odbor za izbor i imenovanja dostavio Skupštini izvještaje.

 Za izvjestioca Odbora bio je određen Rajko Albijanić, predsjednik Odbora.

 Pretresa nije bilo.

 Prešlo se na pojedinačno izjašnjavanje o svim tačkama dnevnog reda.

 Skupština je sa 19 glasova „za“, 9 glasova „protiv“ i bez „uzdržanih“ glasova, donijela

Odluku

o Završnom računu Budžeta opštine Nikšić za 2022. godinu

 Skupština je sa 28 glasova „za“, bez glasova „protiv“ i bez „uzdržanih“ glasova, donijela

Odluku

 o davanju saglasnosti za kupovinu nepokretnosti radi nastavka rekonstrukcije Bulevara 13 jul

 Skupština je sa 28 glasova „za“, bez glasova „protiv“ i bez „uzdržanih“ glasova, donijela

Odluku

 o davanju saglasnosti za kupovinu nepokretnosti za potrebe rekonstrukcije Školske ulice u Kličevu

 Skupština je sa 26 glasova „za“, 2 glasa „protiv“ i bez „uzdržanih“ glasova, donijela

Odluku

 o davanju na korišćenje dijela poslovnog prostora koji se nalazi u objektu Radničkog univerziteta na Bulevaru Vuka Mićunovića, Javnom preduzeću „Radio i Televiziji Crne Gore“

 Skupština je sa 28 glasova „za“, bez glasova „protiv“ i 1 „uzdržanim “ glasom, donijela

Odluku

 o izmjeni Odluke o davanju u zakup zemljišta putem prikupljanja ponuda radi postavljanja privremenih objekata u skladu sa Odlukom o donošenju programa privremenih objekata na teritoriji opštine Nikšić

 Skupština je sa 29 glasova „za“, bez glasova „protiv“ i bez „uzdržanih“ glasova, donijela

Odluku

 o izmjenama Odluke o regulaciji saobraćaja na teritoriji opštine Nikšić

 Skupština je sa 28 glasova „za“, bez glasova „protiv“ i 1 „uzdržanim“ glasom, donijela

Odluku

 o uspostavljanju saradnje između opštine Nikšić i grada Trebinja

 Skupština je sa 28 glasova „za“, 1 glasom „protiv“ i bez „uzdržanih“ glasova, donijela

Program

podizanja spomen – obilježja u opštini Nikšić za 2023. godinu

 Skupština je sa 29 glasova „za“, bez glasova „protiv“ i bez „uzdržanih“ glasova, donijela sljedeći

Z a k lj u č a k

Usvaja se Izvještaj o stanju imovine opštine Nikšić za 2022. godinu

 Skupština je sa 19 glasova „za“, bez glasova „protiv“ i 10 „uzdržanih“ glasova, dala sljedeće

O c j e n e

1. Izvještaj o radu DOO „Vodovod i kanalizacija“ Nikšić za 2022. godinu daje prikaz obavljanja djelatnosti od javnog interesa kao i dopunske djelatnosti, utvrđene Zakonom o komunalnim djelatnostima, Odlukom o osnivanju Društva sa ograničenom odgovornošću „Vodovod i kanalizacija“ Nikšić i Statutom društva.
2. U DOO „Vodovod i kanalizacija“ Nikšić na dan 31.12.2022. godine bilo je ukupno 195 zaposlenih, od toga 194 na neodređeno vrijeme, 1 na određeno vrijeme. Lice koje je zaposleno na određeno vrijeme je izvršni direktor Željko Cicmil.
3. Osnovni oblici organizovanja Društva, shodno Statutu Društva su: tehnički sektor, pravni sektor, ekonomski sektor, službe i drugi oblici organizovanja.
4. Tokom 2022. godine grad sa prigradskim naseljima je uredno snabdijevan ispravnom vodom. Vidrovanska izvorišta su karstnog tipa i odlikuje ih promjena u izdašnosti u odnosu na hidrološke uslove. U 2022. godini, zbog smanjene izdašnosti i značajno povećane potrošnje , izvorište Poklonci je uključeno u sistem 27. jula i bilo je aktivno do 5. novembra sa povremenim prekidima. U ovom periodu su dodata dva bunara koji se nalaze u Blacama. Sve seoske vodovode karakteriše značajno povećanje potrošnje vode u ljetnjim periodima, veliki broj nelegalnih priključaka na vodovodnoj mreži i neracionalna potrošnja korisnika. Od seoskih vodovoda koji se snabdijevaju preko gradskog vodovodnog sistema u ljetnjem periodu najviše problema je bilo na vodovodu Bogetići pa je Društvo u najsušnijem periodu uvodilo restrikcije. Od seoskih vodovoda koji imaju nezavisne sisteme snabdijevanja u ljetnjem periodu kao i prethodne godine najveća problematika je bila vezana za vodovod u Župi nikšićkoj. Razlog ovakvog stanja je: enormno povećanje potrošnje korisnika, velika nelegalna potrošnja, neodgovorno djelovanje pojedinih stanovnika ove mjesne zajednice (jedan dio korisnika nema ugrađene vodomjere), pojedinci bez dozvole vrše zatvaranje ventila na vodovodnoj mreži i na taj način ostavljaju pojedina naselja bez vode.
5. Tokom 2022. godine ispravnost i kvalitet vode za piće je kontrolisao Institut za javno zdravlje kao i interna renovirana i osavremenjena laboratorija Društva.
6. U cilju obezbjeđenja urednog vodosnabdijevanja i dovoljne količine vode ispravne za piće svim korisnicima, permanentnom smanjenju gubitka na mreži, Društvo je tokom 2022. godine:
* radilo na izgradnji i proširenju vodovodne mreže (smanjenje učešća azbestnih cijevi u ukupnoj mreži), zamjeni vodomjera, mjerenju, regulaciji i racionalizaciji potrošnje vode po zonama kao i tretmanu vode-hlorisanje;
* uspješno su sprovedene sve aktivnosti na pripremi tehničke dokumentacije u izgradnji vodovoda na seoskom području, a sve u cilju podizanja opšteg standarda, očuvanja i poboljšanja zdravlja stanovništva i unapređenje uslova za razvoj sela.
1. Radi praćenja bezbjednosti vode za piće, Društvo je ispoštovalo sve procedure propisane HASSP sistemom, a obavljen je i treći redovni nadzor sistema početkom marta 2022. godine. U istom periodu obavljen je drugi redovni nadzor sistema menadžmenta kvalitetom prema zahtjevima standarda MEST EN ISO 9001:2016, i konstatovano je da se u potpunosti poštuje važeća dokumentacija, kao i zahtjevi standarda. U martu je odrađen i prvi redovni nadzor Sistema menadžmenta zaštite životne sredine (MEST EN ISO 14001:2016). Na ovaj način je obezbijeđen zakonom i propisima definisan kvalitet i bezbjednost vode.
2. Društvo je tokom 2022. godine održavalo hidrotehničku opremu fontane na trgu kao i sve gradske česme. Evidentirana su oštećenjana na građevinskom dijelu fontane koja se moraju sanirati tokom 2023.godine.
3. Vršeno je kontinuirano održavanje i rekonstrukcija fekalne i atmosferske kanalizacione mreže, izgradnja nove kanalizacione mreže i pružanje usluga po zahtjevima građana i pravnih lica. Intezivirani su radovi na priključenju objekta individualnog i kolektivnog stanovanja na mrežu fekalne kanalizacije čime se obezbjeđuje veća količina otpadnih voda za novoizgrađeno postrojenje. Opšti cilj je da se, priključenjem objekta na mrežu fekalne kanalizacije te uklanjanjem septičkih jama, doprinese zaštiti životne sredine i poboljšanju kvaliteta uslova života stanovništva. Za održavanje kanalizacije se koriste specijalna vozila velike starosti što otežava same intervencije.

 Ukupan prihodkoji je ostvaren u 2022. godini iznosi 3.952.795,97 €. Najznačajniju stavku u formiranju ukupnog prihoda predstavljaju poslovni prihodi 94,73% dok finansijski i ostali prihodi iznose 5,27% ukupnog prihoda. Najveći dio čine prihodi od osnovne djelatnosti 57,2% ukupnog prihoda i to: od prodaje vode 43,63% (u apsolutnom iznosu 1.724.468,41€) i odvodnje otpadnih komunalnih voda 13,57% (u apsolutnom iznosu 536.562,21€). Prihodi od izrade priključaka i zamjene vodomjera iznose 67.256,65€ (1,7% ukupnog prihoda). Od radova na vodovodnoj i kanalzacionoj mreži Društvo je prihodovalo 473.750,61€ (11,99% ukupnog prihoda). Prihodi od crpljenja, odvoza i zbrinjavanja otpadnih voda iz septičkih jama iznose 52.993,63€ (1,34% ukupnog prihoda). Održavanjem atmosferske kanalizacije Društvo je prihodovalo 83.618,35€ (2,12% ukupnog prihoda). Odloženi prihodi u visini amortizacije komunalne infrastrukture iznose 657.708,78€ (16,64% ukupnih prihoda). Prihodi od prodaje vode putem cistijerni iznose 18.445,83€ (0,47% ukupnih prihoda). Prihodi od ostalih usluga i ostali poslovni iznose 129.786,83€ (3,28% ukupnih prihoda).

 Ukuni rashodiza 2022. godinu iznose 4.204.617,90€. Troškovi zarada i naknada zarada iznose 2.081.305,94€. Materijalni troškovi zbirno iznose 666.914,72€ i uvećani su za 1,07% u odnosu na 2021.godinu zbog povećanog obima radova na vodovodnoj i kanalizacionoj mreži.

 DOO „ Vodovod i kanalizacija“ Nikšić je poslovalo sa negativnim poslovnim rezultatom za 2022. godinu tj. ostvarilo je gubitak u iznosu od 251.821,93€.

 Na osnovu datih ocjena Skupština je sa 19 glasova „za“, bez glasova „protiv“ i 10 „uzdržanih“ glasova, donijela sljedeće

Z a k lj u č k e

1. Usvaja se Izvještaj o radu DOO „Vodovod i kanalizacija“ Nikšić za 2022. godinu.
2. Sprovesti mjere kontrole na identifikaciji ilegalnih priključaka u cilju smanjenja nelegalnih potrošača vode, naročito u prigradskim naseljima, kao i druge mjere koje će doprinijeti smanjenju gubitaka na mreži.
3. U cilju povećanja naplate potraživanja preduzeti sve raspopožive mjere.
4. Nastaviti sa proširenjem vodovodne mreže prema rubnim područjima i na seoskom području.
5. Društvo zbog karakteristika cjevovoda koristi kontejnere gasnog hlora od 1t koji su prepoznati kao opasnost i rizik od eventualnog incidenta što predstavlja opasnost za ljude i okolinu pa se ovaj rizik mora ukloniti tj. neutralisati.
6. Održati postojeći nivo funkcionisanja mreže atmosferske i fekalne kanalizacije i u skladu sa zahtjevima građana i planovima Opštine pristupi njenom proširenju.
7. Nastaviti sa preduzimanjem mjera na povećanju broja priključenja postojećih objekata na izgrađenu fekalnu kanalizaciju u cilju njene potpune valorizacije.
8. Nastaviti sa ažuriranjem katastra podzemnih instalacija ( vodovoda, fekalne i atmosferske kanalizacje).
9. U cilju blagovremenog i efikasnog izvršavanja poslova iz okvira svoje djelatnosti neophodno je raditi na unapređenju saradnje sa lokalnom upravom i drugim javnim službama.
10. Uraditi novu organizaciju radnih jedinica u cilju prilagođavanja broja zaposlenih shodno potrebama posla, odnosno smanjenju broja zaposlenih.
11. U saradnji sa Osnivačem pronaći modele za obezbjeđenje finansijskih sredstava za poboljšanje tehničke opremljenosti Društva, stvaranje razvojnih mogućnosti u cilju proširenja djelatnosti i ostvarivanjem prihoda.

 Skupština je sa 18 glasova „za“, bez glasova „protiv“ i 10 „uzdržanih“ glasova, dala sljedeće

O c j e n e

1. Izvještaj o radu DOO „Komunalano“ Nikšić za 2022. godinu na sažet način daje pregled podataka o Društvu, njegovima kapacitetima i ciljevima, ljudskim resursima i politici zapošljavanja, realizaciji godišnjeg programa obavaljanja komunalanih djelatnosti u dijelu fizičkog obima akativnosti, realizaciji finansijskog plana, realizaciji plana javnih nabavki kao i ocjenu stanja i postignutih rezultata.
2. Poslovanje Društva u 2022. godini je bilo opterećeno problemima vezanim za lošu tehničku opremljenosti i dotrajalost voznog parka, neodgovarajući broj zaposlenih po radnim jednicama dodatno usložnjen povećanim brojem zaposlenih na bolovanju, neodgovarajuću kadrovsku strukturu, stagnaciju pijačne djelatnosti, neusklađenost cijena sa kretanjima na tržištu i povećanje minimalne zarade.
3. Uprkos navedenim problemima Društvo je u prethodnoj godini realizovalo najveći dio planiranih poslova u predviđenom obimu i po utvrđenoj dinamici.

U 2022. godini DOO „Komunalno“ Nikšić je ostvarilo ukupan prihod u iznosu od 3.225.720 €, što je za 2% manji prihod u odnosu na planirani, odnosno 3% manji u odnosu na 2021. godinu.

Ukupni rashodi Društva u 2022. godini iznose 3.304.574 € i za 0,84 % su veći u odnosu na planirane, odnosno za 0,1% su veći u odnosu na 2021. godinu.

DOO „Komunalno“ Nikšić je u 2022. godini ostvarilo negativan finansijski rezultat u iznosu od 78.854€.

1. Po osnovu usluga Društvo je na 31.12.2022. godine potraživalo 773.356 € što je za 49.135 € manje u odnosu na 31.12.2022. godinu.

Procenat naplate u odnosu na fakturisana potraživanja za odvoz i deponovanje komunalnog otpada u 2022. godini za fizička lica je iznosio 91,9 %, a za pravna lica 95,65 %.

1. Društvo je tokom 2022. godine redovno izmirivalo obaveze po osnovu zarada i naknada zarada kao i poreze i doprinose na lična primanja, dok je obaveze prema dobavljačima izmirivalo sa kašnjenjem. Na dan 31.12.2022. godine obaveze prema dobavljačima su iznosile 218.011 € (2,5 puta veće u odnosu na 2021. godinu).

Rast cijena nabavki i usluga od dobavljača i nepromijenjene cijene usluga Društva su u znatnoj mjeri uticali na gubitke u poslovanju i izazvali problem sa likvidnošću.

 Na osnovu datih ocjena Skupština je sa 18 glasova „za“, bez glasova „protiv“ i 10 „uzdržanih“ glasova, donijela sljedeće

Z a k lj u č k e

 Usvaja se Izvještaj o radu DOO „Komunalno“ Nikšić za 2022. godinu.

2. U cilju podizanja kvaliteta komunalnih usluga, efikasnijeg rada, postizanja pozitivnog finansijskog rezultata i održavanja likvidnosti poslovanja, potrebno je da Društvo u narednom periodu:

* preduzme mjere na poboljšanju organizacione strukture Društva, odnosno na usklađivanju broja zaposlenih i njihovo raspoređivanje po organizacionim jedinicama, u zavisnosti od stepena stručne spreme, profesionalne osposobljenosti i individualnih sposobnosti svakog pojedinca, odnosno da donese akt o unutrašnjoj organizaciji i sistematizaciji radnih mjesta;
* preduzme mjere na racionalnom korišćenju raspoloživih tehničkih sredstava i ljudskih resursa u cilju urednog i blagovremenog izvršavanja svih programskih aktivnosti, kao i na dodatnom angažovanju u cilju obezbjeđivanja sospstvenih izvora finansiranja za pokriće troškova poslovanja;
* radi na obuci i stručnom usavršavanju administrativnog i tehničkog kadra u cilju kvalitetnog obavljanja radnih zadataka;
* sprovodi mjere štednje i racionalizacije u cilju smanjenja troškova;
* nastavi sa primjenom mjera na povećanju stepena naplate dospjelih potraživanja (fakturisane realizacije i nezastrajelih potraživanja) od korisnika usluga i nadogradnji baze podataka korisnika usluga (pravnih i fizičkih lica);
* da se dodatno angažuje na rješavanju problema sakupljanja i odvoženja otpada, prvenstveno na prigradskom području (sakupljanjem otpada u posude „od vrata do vrata“), što bi znatno doprinjelo zaštiti životne sredine, a istovremeno povećalo prihode;
* utvrdi nove cjenovnike za pružanje komunalnih usluga, kako bi cijene bile realne, odnosno ekonomski adekvatne;
* preduzima radnje na blagovremenom uočavanju i otklanjanju nepravilnosti na javnim površinama u saradnji sa nadležnim sekretarijatima i posebnom službom Opštine u cilju smanjenja naknada šteta po sudskim presudama;
* radi na uvođenju ISO standarda u poslovanju i njihovoj implementaciji u cilju unapređenja unapređenja poslovanja, zaštite životne sredine, zaštite zdravlja i bezbjednosti na radu i dr.;
* u saradnji sa lokalnom upravom preduzme aktivnosti na pripremi i kandidovanju projekata za korišćenju sredstava iz EU fondova u cilju nabavke opreme i sredstava za potrebe obavljanja komunalnih djelatnosti;
* radi na unapređenju saradnje sa lokalnom upravom i drugim javnim službama u cilju blagovremenog i efikasnog izvršavanja poslova iz okvira svoje djelatnosti

 Skupština je sa 19 glasova „za“, 10 glasova „protiv“ i bez „uzdržanih“ glasova, dala sljedeće

O c j e n e

1. Informacijom o stanju i aktivnostima na ostvarivanju potreba i interesa građana u mjesnim zajednicama na teritoriji opštine Nikšić za 2022. godinu dat je pregled stanja po mjesnim zajednicama, kroz prikaz podnijetih zahtjeva i aktivnosti koje su preduzete na njihovom rješavanju, kao i pregled infrastrukturnih objekata, koji su realizovani ili je realizacija u toku, iz oblasti saobraćaja, hidrotehnike i dr.
2. Na gradskom području, u domenu saobraćajne infrastrukture, prioritet je dat uređenju kvartova, izgradnji i rekonstrukciji ulica (*kvartovi: između ulica Ivana Milutinovića, Vučedolske i Đura Salaja, u Grudskoj Mahali i između ulica Njegoševe i Narodnih heroja; ulice: Živka Nikolića, Rudo Polje, Buda Tomovića*), izgradnji i sanaciji trotoara, modernizaciji i investicionom održavanju ulica i puteva i tekućem održavanju asfaltnih i makadamskih zastora.

U domenu hidrotehničke infrastrukture na gradskom području izvedeni su radovi na izgradnji i rekonstrukciji sekundarne mreže fekalne kanalizacije i vodovoda *(naselje pod Trebjesom, Gornja Rubeža, Dimitrija Bulajića, Živka Nikolića, kvartovi: između ulica Ivana Milutinovića, Vučedolske i Đura Salaja, Njegoševe i Narodnih heroja, u Grudskoj Mahali i dr.)* i izgradnji i rekonstrukciji atmosferske kanalizacije.

Na prigradskom i seoskom području prioritet je dat obezbjeđenju vodosnabdijevanja domaćinstava kroz izgradnju sekundarne mreže *(selo Kneževići i manastir Kosijerovo, Gornje grahovsko polje, Orah, Riđanske rupe, Ozrinići, Kočani i dr.) i* rekonstrukciji postojeće vodovodne mreže (*Vidov potok, Grebice, ulice Široka i dio Dragovolučke XIV*). Takođe su izvedeni radovi na sanaciji postojećih bistijerni, kao i na rješavanju odvođenja atmosferskih voda sa ulica (na području bez izgrađene mreže atmosferske kanalizacije).

Kad je u pitanju saobraćajna infrastruktura na prigradskom i seoskom području znatna sredstva su uložena u rekonstrukciju ulica i puteva (*Široka ulica, dio Dragovolučke XIV, putevi: Trepča – Muževice, Maočići – Velimlje, Lukovo – Dragovoljići, Bare Bojovića – Kapetanovo jezero*), modernizaciju ulica i puteva kao i održavanje asfaltnih i makadamskih zastora. Rekonstruisano je oko 18 km ulica i puteva, asfaltirano (modernizovano) oko 25 km ulica i puteva i sanirano oko 143 km ulica i puteva sa makadamskim zastorom.

Za realizaciju ovih projekata značajna sredstva je obezbijedilo i Ministarstvo poljoprivrede i ruralnog razvoja kroz Program podsticanja projekata u vodoprivredi, Agrobudžet - namijenjen Obnovi i razvoju sela i izgradnji seoske infrastrukture i Projekat razvoja klastera i transformacije ruralnih područja u Crnoj Gori (IFAD).

Realizovani projekti na unapređenju ruralne infrastrukture imaju za cilj usporavanje trenda depopulacije, odnosno poboljšanje kvaliteta života na seoskom području i valorizaciju ekonomskih potencijala (održive/organske poljoprivrede, proizvodnje tradicionalnih proizvoda i proizvoda sa geografskom oznakom, seoskog turizma i sl.).

Pored realizovanih projekata iz domena saobraćajne i hidrotehničke infarstrukture, tokom 2022. godine otpočeli su radovi na realizaciji dva kapitalna projekata.

Prvi se odnosi na Adaptaciju javne rasvjete kojom će se postojeća rasvjeta zamijeniti LED svjetlosnim izvorima. Projekat se finasira po ESCO modelu što podrazumijeva povećanje energetske efikasnosti sistema, smanjenje potrošnje energije i obezbjeđenje finasiranje (otplate) investicije iz postignutih ušteda energije.

Drugi se odnosi na rekonstrukciju dijela Doma revolucije za potrebe Lokalnog radio-televizijskog centra, čijom realizacijom će se obezbijediti veći studijski i radni prostor, unapređenje produkcije uz osavremenjavanje tehnike, povećanje interne produkcije, a istovremeno će građani Nikšića dobiti kvalitetniji lokalni javni servis.

Tokom 2022. godine su nastavljeni radovi na realizaciji projekta “Rekonstrukcija Dvorca kralja Nikole“, kojim se daje doprinos očuvanju kulturnog identiteta grada i njegove šire okoline i stvaraju uslovi za unapređenje turističke ponude.

1. Značajan doprinos realizaciji navedenih aktivnosti dali su građani mjesnih zajednica pokretanjem inicijativa, učešćem u donošenju odluka i utvrđivanju prioriteta, neposredno i preko organa mjesnih zajednica.

 Na osnovu datih ocjena Skupština je sa 19 glasova „za“, 10 glasova „protiv“ i bez „uzdržanih“ glasova, donijela sljedeće

Z a k lj u č k e

 1.Usvaja se Informacija o stanju i aktivnostima na ostvarivanju potreba i interesa građana u mjesnim zajednicama na teritoriji opštine Nikšić za 2022. godinu.

 U cilju stvaranja kvalitetnijih uslova za život i rad građana u mjesnim zajednicama, neophodno je da, u realizaciji započetih i planiranih projekata, aktivno učestvuju svi relevantni subjekti kroz koordinirane aktivnosti lokalne samouprave, javnih službi, nevladinih organizacija, privrednih i drugih subjekata

 Skupština je sa 29 glasova „za“, bez glasova „protiv“ i bez „uzdržanih“ glasova, dala sljedeće

O c j e n e

1. Informacija o ostvarivanju socijalne politike u opštini Nikšić u 2022. godini, sjedinjena kroz rad lokalne samouprave, JU Centra za socijalni rad za opštine Nikšić, Plužine i Šavnik i Opštinske organizacije Crvenog krsta sadrži podatke o broju porodica i lica u stanju socijalne potrebe, njihovoj stambenoj situiranosti, podatke o nivou socijalne zaštite koja se odnosi na osnovna i dopunska prava i primijenjene mjere i oblike u oblasti socijalne i d‌ječje zaštite, podatke o postojećim i dodatnim oblicima socijalne zaštite, koji su ostvarivani aktivnostima Od‌jeljenja za socijalnu i d‌ječiju zaštitu i Od‌jeljenja za boračko-invalidsku zaštitu i zaštitu izbjeglica i raseljenih lica u okviru Sekretarijata za kulturu, sport, mlade i socijalno staranje, Opštinske organizacije Crvenog krsta i JU Centar za socijalni rad za opštine Nikšić, Plužine i Šavnik, podatke o sprovođenju projekata i radionica iz oblasti socijalne zaštite, podatke iz oblasti dobrovoljnog davalaštva krvi, kao i podatke o aktivnostima koje se odnose na izbjeglice i raseljena lica u 2022. godini.

 Na osnovu datih ocjena Skupština je sa 29 glasova „za“, bez glasova „protiv“ i bez „uzdržanih“ glasova, donijela sljedeće

Z a k lj u č k e

1. Usvaja se Informacija o ostvarivanju socijalne politike u opštini Nikšić za 2022. godinu.
2. Kako bi se, u skladu sa zakonima i drugim propisima koji regulišu ovu oblast, obezbjeđivali i što kvalitetnije uređivali uslovi za očuvanje i poboljšanje nivoa socijalne zaštite u opštini Nikšić, neophodno je i dalje preduzimati mjere i aktivnosti u ostvarivanju socijalne politike u opštini Nikšić, što prije svega podrazumjeva saradnju svih nadležnih državnih organa, organa lokalne samouprave, zdravstvenih ustanova, ustanova socijalne i d‌ječje zaštite i drugih pravnih i fizičkih lica.

 Skupština je sa glasova „za“, 29 glasova bez „protiv“ i bez „uzdržanih“ glasova, donijela

Odluku

 o imenovanju Žirija za dodjelu Nagrade oslobođenja Nikšića za 2023. godinu u sastavu:

1. Miodrag Čizmović, predsjednik
2. prof. dr Veselin Jovović, član
3. mr Marija Vojinović, članica
4. mr Vladana Mirković, članica
5. Marija Nenezić, članica
6. mr Gordana Kustudić, članica
7. Milutin Jovanović, član
8. Janko Jelić, član
9. Slobodanka Roganović, članica
10. mr Aleksandra Vujović, članica i
11. Julija Bulajić, članica.

 Skupština je sa 29 glasova „za“, bez glasova „protiv“ i bez „uzdržanih“ glasova, donijela

Odluku

 o imenovanju Komisije za Studentsku nagradu opštine Nikšić za 2023. godinu u sastavu:

 1. prof. dr Dušan Krcunović, predsjednik

 2. dr Željko Turčinović, član

 3. Ivan Zečević, član

 4. Vesna Miljanić, članica i

 5. Kristina Šćepanović, članica.

 Skupština je sa 29 glasova „za“, bez glasova „protiv“ i bez „uzdržanih“ glasova, donijela

Rješenje

 o razrješenju Ivane Radonić i imenovanju Kristine Šćepanović za članicu Odbora za društvene djelatnosti

 Skupština je sa 29 glasova „za“, bez glasova „protiv“ i bez „uzdržanih“ glasova, donijela

Rješenje

 o razrješenju Tatjane Knežević Perišić i imenovanju Jasmine Nikčević za članicu Savjeta za davanje predloga naziva naselja, ulica i trgova.

 Saglasno Poslovniku o radu Skupštine opštine Nikšić prešlo se na odbornička pitanja.

 Na trinaestoj sjednici Skupštine opštine, održanoj 27.4.2023. godine odbornička pitanja postavili su: Sonja Milatović (3), Kristina Šćepanović (1) i Tatjana Knežević Perišić (1).

 Sonji Milatović (3), Kristini Šćepanović (1) i Tatjani Knežević Peršić (1) dostavljeni odgovori na odbornička pitanja.

 Odgovor na odborničko pitanje komentarisala je Tatjana Knežević Perišić.

 Odbornička pitanja postavili su:

 Nikola Zirojević

 Da li je, od početka Vašeg mandata do danas, Opština Nikšić uplaćivala novac vjerskim zajednicama po bilo kojem osnovu? Ukoliko jeste, molim Vas da mi taksativno navedete sve uplate – kome je uplaćivano, koji iznos i po kojem osnovu?

 Aleksandar Mrvošević

1. Da li je zamjena rasvjete u Nikšiću urađena na osnovu neke projektne dokumentacije i koje (Molim primjerak u elektronskoj verziji) i da li je projekat urađen na osnovu nekog zvaničnog projekta zadatka i kojeg?
2. Čija je bila obaveza da uradi projekat izvođača ili nekog drugog pravnog lica i da li je isti revidovan od nadležne firme koja se bavi uslugama revizije?
3. Koliko je tačno uloženo novca građana Nikšića u rasvjetu i koliko je zamijenjeno svetiljki?
4. Da li se na tom tenderu za zamjenu rasvjete prijavila jedna ili više firmi i koje su to?
5. Da li je odrađenim projektom predviđena zaštita u napojnim ormarima od prenapona zbog atmosferskog pražnjenja da bi ista ostala zaštićena? Da li je do sada bilo kvarova na rasvjeti i ako jeste kojih?
6. Gdje su stare svjetlosne lampe koje su skinute, koliko komada je skinuto, gdje se skladište i koliko je ispravnih, a koliko je neispravnih lampi bilo? Ko je vlasnik istih?

 Tatjana Knežević Perišić

 Koliko se Opština Nikšić zadužila po pitanju rekonstrukcije i adaptacije javne rasvjete? Ukoliko jeste, da li je Skupština opštine donijela takvu odluku, uz predhodno pribavljene saglasnosti Ministarstva finansija.

 Pošto je Skupština završila rad po utvrđenom dnevnom redu, predsjednik Skupštine zaključio je sjednicu u 18:15 časova.

 Sastavni dio zapisnika je tonski snimak sjednice.

 Sekretarka Predsjednik

Ivana Šljukić, s.r. Nemanja Vuković, s.r.